ไฟแนนซ์ทูเดย์
โดย...ใจฮิน
16 ก.ค. 2558

โดย...ใจฮิน
...รังสรรค์ ศรีวรศาสตร์ ปลัดคลัง งานเข้าเมื่อความหวังดีเร่งมาตรการช่วยเหลือเกษตรกรที่ได้รับผลกระทบจากภัยแล้ง โดยเสนอมาตรการแจกเงินกลายเป็นเรื่องใหญ่ เพราะทำให้ผู้ใหญ่ในรัฐบาลไม่พอใจ เนื่องจากฐานะการคลังมีปัญหา รายได้ไม่พอรายจ่าย ทำให้ยังไม่รู้ว่าจะไปควานหาเงิน 5-6 หมื่นล้านบาท ที่ไหนมาแจก กลัวพูดไปแล้วทำไม่ได้รัฐบาลจะเสียหาย 
...การดัน สมชัย สัจจพงษ์ อธิบดีกรมศุลกากร เป็นปลัดกระทรวงการคลัง แทนรังสรรค์ที่จะเกษียณอายุสิ้นเดือน ก.ย.นี้ ยังมีเหตุต้องล่าช้าเมื่อต้องดำเนินการตามกระบวนการใหม่ ที่ต้องมีการตั้งคณะกรรมการขึ้นมาพิจารณาผู้เหมาะสมเป็นปลัดของแต่ละกระทรวง และจะต้องมีการเสนอรายชื่อผู้เหมาะสมอย่างน้อย 2 คนให้คณะรัฐมนตรี (ครม.) เห็นชอบ เพื่อความโปร่งใสไร้คำครหา
...สำหรับการแต่งตั้งผู้บริหารระดับอธิบดียังดำเนินการด้วยวิธีการเดิม โดยให้รัฐมนตรีเจ้ากระทรวงเป็นผู้เสนอรายชื่อให้ ครม.เห็นชอบ ซึ่งคาดกันว่า สมชาย พูลสวัสดิ์ อธิบดีกรมสรรพสามิตจะได้กลับไปนั่งเป็นอธิบดีกรมศุลกากรอีกครั้ง
ขณะที่อธิบดีกรมสรรพสามิตคนใหม่ยังต้องลุ้นกันถึงโค้งสุดท้าย เมื่อ พงษ์ภาณุ เศวตรุนทร์ รองปลัดกระทรวงการคลัง วิ่งเงียบๆ หวังกลับไปนั่งเก้าอี้นี้อีกครั้ง แต่ วิสุทธิ์ ศรีสุพรรณ รมช.คลัง ต้องการดัน อำนวย ปรีมนวงศ์ รองปลัดคลัง ไปนั่งในตำแหน่งนี้ หลังจากพยายามดันไปนั่งเป็นอธิบดีกรมบัญชีกลางไม่สำเร็จ
...บุญทักษ์ หวังเจริญ ซีอีโอ ธนาคารทหารไทย (ทีเอ็มบี) ให้ใช้ช่องทางของธนาคาร เปิดรับบริจาคสร้าง “อุทยานราชภักดิ์” แบบฟรีค่าธรรมเนียมแล้ว วันเปิดตัวโครงการคุณพี่ควักไอโฟนขึ้นมาเข้าไปในแอพของธนาคาร TMB TOUCH เพื่อทำให้ดูเป็นตัวอย่างว่า แอพนี้ใช้ง่ายสะดวกสบาย ว่าแล้วก็โอนเงินจากบัญชีเข้าไปบริจาคประเดิมเป็นคนแรกแบบสดๆ ทันที งานนี้ได้ใจบิ๊กทหารไปเต็มๆ เลยครัช แต่ขาเผือกบ่นว่าไม่ยักเปิดเผยตัวเลขเงินบริจาค
...ลือกันมาพักใหญ่ๆ ว่า คุณพี่อังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) จะไม่ลุกจากเก้าอี้ง่ายๆ แต่ตอนนี้พิสูจน์แล้วว่าไม่จริง เพราะกระบวนการสรรหาเอ็มดี ธอส.เริ่มขึ้นแล้ว